Iktatószám:

Napirend sorszáma:

**Előterjesztés**

**Hévíz Város Önkormányzat Képviselő-testülete**

**2024. június 27-ei rendes nyilvános ülésére**

**Tárgy:** Beszámoló a Festetics György Művelődési Központ 2023-ban végzett munkájáról

**Az előterjesztő:** Papp Gábor polgármester

**Készítette:** Hermann Katalin igazgató,

**Megtárgyalta:** Emberi Erőforrások Bizottság

**Törvényességi szempontból ellenőrizte:** dr. Tüske Róbert jegyző

Hermann Katalin

igazgató

**I.**

**TÁRGY ÉS TÉNYÁLLÁS ISMERTETÉSE**

Tisztelt Képviselő-testület!

A **Gróf I. Festetics György Művelődési Központ, Városi Könyvtár és Muzeális Gyűjtemény a 2023. évben végzett munkájáról az alábbiak szerint számol be Hévíz Város Önkormányzat Képviselő-testületének.**

A Festetics Művelődési Központ 2020-tól a kisebb kulturális rendezvények (könyvtári- és múzeumi) illetve a kötelező feladatként megvalósítandó városi rendezvények szervezését végzi, jelenleg 7 fő dolgozóval. Így történt ez 2023-ban is.

2020-21-22–es években pandémia, majd válság okozott fennakadást a működésben. A 2023-as évben, a Belvárosi Múzeumban zajló felújítási munkák, illetve az Önkormányzat épületében működő ügyeleti könyvtár és könyvtári költözés nehezítette munkánkat. Ennek ellenére a lehetőségekhez mérten ebben az évben is átfogó célunk volt, hogy lehetővé tegyük a településünkön élő, itt üdülő, tanuló, bennünket felkereső polgár számára, hogy hozzáférjen intézményünk közvetlen, vagy közvetett szolgáltatásaihoz és rendezvényei által minden olyan információhoz, szellemi alkotáshoz, mely tudást, szellemi élményt, szórakozást, kikapcsolódást eredményez. A munkában, a mindennapi életben és az élethossziglan való tanulásban, valamint az élet színterein hasznos segítséget biztosítson.

A következőkről tájékoztatom a tisztelt Képviselő-testületet:

**Az intézmény szakmai szervezeti egységei által végzett tevékenységek ismertetése**

Szervezeti egységek 2023-ban

* Muzeális Gyűjtemény (Belvárosi és Egregyi Múzeum)
* Városi Könyvtár
* Művelődési Központ

A 2023-as évben az intézmény szolgáltatási tervében foglaltakat valósította meg, melyek részletesen megtekinthetők az 1. számú mellékletben. A Muzeális Gyűjtemény 10 időszaki kiállítást mutatott be, ezeket 12485-an tekintették meg. Ez a szám nem tartalmazza szabadtéri kiállításaink látogatószámát.

A múzeumban 5 tudományos-ismeretterjesztő előadáson, 420-an vettek részt, míg 20 múzeumpedagógiai előadást 549 résztvevővel tartottunk. 163 magyar nyelvű és 16 idegennyelvű tárlatvezetésen 1900-an vettek részt.

413 múzeumi program valósult meg, ezeken 3823-an vettek részt.

A Hévíz TV-vel együttműködésben megvalósuló műsorsorozatunk a 2023-as esztendőben is folytatódott. A Mesélő tárgyak, -Hermann Katalin igazgató közreműködésével-, mely muzeológiai témákat dolgoz fel, a Muzeális Gyűjtemény műtárgyainak bemutatásával, míg a Könyvajánló (Book-line) című sorozatban könyvismertetőket közöl Szabados Rudolf igazgató helyettes.

A Városi Könyvtár bezárása után egy kihelyezett olvasószolgálat biztosította a könyvtári ellátást - a Polgármesteri Hivatal épületében. Eredetileg a fűtési szezon végéig

maradt volna a Hivatalban az olvasószolgálat, de már februárban körvonalazódott, hogy a

könyvtár elköltözik. Az új helyszínként a könyvtár korábbi épülete a Deák tér 1. szám alatti Galéria épület lett megjelölve, melyen a Teréz Anya Szociális Integrált Intézménnyel osztozunk.

Az épület jelentős felújításra és átalakításokra szorult. A munkálatokat a tavasz, ill. nyár folyamán elvégezték, ez idő alatt a könyvtári állomány dobozolása és selejtezése zajlott. Szeptember végén elkezdődött a bútorzat szétszerelése, átalakítása és áthordása a GAMESZ munkatársainak segítségével. A könyvtár az új épületben végül 2024 tavaszán kezdte meg működését. Városi könyvtárunkban így is 192 nyitvatartási nappal futott ki a 2023-as esztendő. Az év során könyvtári program nem valósult meg. Hely hiányában mindössze körülbelül 300 könyvből tudtak válogatni olvasóink, de így is volt igény a kölcsönözhető könyvekre. A teljes olvasói létszámból 96-ot regisztráltunk ott és volt 27 új beiratkozó is. 2023-ban 3453 db dokumentumot kölcsönöztek. Sajnos sok olvasót elriasztott a könyvtár helyzete és a csekély kihelyezett állomány.

A közművelődés eleget tesz alapvető feladatainak, melyek a következők:

a) művelődő közösségek létrejöttének elősegítése, működésük támogatása, fejlődésük

segítése, a közművelődési tevékenységek és a művelődő közösségek számára helyszín

biztosítása,

b) a közösségi és társadalmi részvétel fejlesztése,

c) az egész életre kiterjedő tanulás feltételeinek biztosítása,

d) a hagyományos közösségi kulturális értékek átörökítése feltételeinek biztosítása,

e) az amatőr alkotó- és előadó-művészeti tevékenység feltételeinek biztosítása.

Célja a helyi lakosság művelődési igényeinek, szükségleteinek kielégítése, művészeti

alkotások bemutatása, kulturális érték közvetítése. Teret biztosít az egyéni művelődés és

művelődési mozgalmak céljainak megvalósításához, a közművelődés közösségi és társadalmi részvételhez, a gyermekek, az ifjúság és az idősek művelődésének segítéséhez.

A 2023-as esztendőben 34 eseti, nem rendszeres rendezvény – nemzeti ünnep, emléknap-, valósult meg 4253 résztvevővel. Szakköreink rendkívül népszerűek, két művészeti csoportot, és négy egyéb szakkört működtetünk. Ezeken összesen körülbelül 100-105-fő vesz részt rendszeresen. A rendszeres és eseti rendezvényeink együttesen 1069 alkalommal kerültek megrendezésre.

Mindhárom intézményrészünk saját közösségi média oldallal rendelkezik, ezeket is intézményünk dolgozói kezelik. Marketing tevékenységünk nem merül ki a plakátok és szórólapok elkészítésében, igyekszünk a helyi és az országos médiába is bekerülni egy-egy izgalmasabb rendezvénnyel.

A 2023-as esztendőben intézményünk három egységében - múzeum, könyvtár és közművelődés-, összesen 38576 regisztrált alkalommal vették igénybe különböző – nonvirtuális- szolgáltatásainkat.

**Tisztelt Képviselő-testület!**

Fentiek ismeretében kérem, az előterjesztést megvitatni és a határozati javaslatot elfogadni szíveskedjenek!

**2.**

**HATÁROZATI JAVASLAT**

Hévíz Város Önkormányzatának Képviselő-testülete a Gróf I. Festetics György Művelődési Központ, Városi Könyvtár és Muzeális Gyűjtemény 2023. évi beszámolóját megismerte és jóváhagyja.

Felelős: Hermann Katalin igazgató